Dmitriy Medvedev urushni hal qilishda Zelenskiyga maslahat berdi

Rossiya xavfsizlik kengashi raisi o'rinbosari Dmitriy Medvedev Ukraina prezidenti Vladimir Zelenskiyga Genri Kissinjerning urushni hal qilish haqidagi taklifiga quloq solishni maslahat berdi.
AQSh sobiq davlat kotibi Kissinjer Ukrainaning bir qismini Rossiyaga berishni taklif qilgandi. O'z navbatida, Zelenskiy mazkur taklifga keskin javob qaytargan.
“Dunyodagi eng keksa siyosatchilardan biri, AQShning sobiq davlat kotibi Kissinjer Kievni Moskva bilan muzokaralarda yon berishga, Evropada dahshatli vaziyat yuzaga kelmasdan urushni hushyor va real baholab, muzokaralarni imkon qadar tezroq boshlashga chaqirdi. Bu yosh xo'roz donoroq lochinni tinglashi kerak bo'lgan vaziyat. Aytgancha, ko'p yillar davomida hurmatli cholning Rossiyaga hamdardligi sezilmadi, lekin u doimo oqilona o'ylardi”, — degan Medvedev.
Shu bilan birga, u Zelenskiyga hech kim buyruq bermaganini ta'kidlagan.
“Ukraina prezidenti uni murosaga chaqirgan Kissinjer va ‘New York Times’ gazetalariga 1938 yilni va keyin Myunxenni eslatagandi. Zelenskiy Ukraina yerlariga chanqog'i bor va fashistlar Germaniyasining yutug'i tinch uxlashiga imkon bermagan Polshadagi hamkorlariga Myunxen haqida eslatishi to'g'riroq bo'lardi”, — deydi Rossiya xavfsizlik kengashi raisi o'rinbosari.
Avvalroq Medvedev Rossiya uchinchi jahon urushining boshlanishiga yo'l qo'ymasligini aytgandi. Shuningdek, u Rossiyaga qarshi sanktsiyalardan keyin dunyoda nimalar o'zgarishini ma'lum qilgan.